Kekal identiti pop
Sebut saja nama Ayda Jebat, tentunya ramai yang akan membayangkan karya muzik pop yang diperjuangkannya seperti Temberang dan Pencuri Hati.Walaupun pernah hadir dengan beberapa karya lagu berentak balada, namun karya pop dendangannya tetap menjadi pilihan pendengar dan melonjakkan namanya sebagai penyanyi.Terbaharu, Ayda hadir dengan 'buah tangan' terkini berjudul Memerang hasil ciptaan komposer, Ezra Kong yang terus membuktikan kemampuannya melantunkan lagu pop."Saya rasa sangat gembira dapat kembali dengan genre (pop) yang orang kenali saya. Sebelum lagu Memerang ini, ada beberapa lagu balada dan yang bukan terlalu 'Ayda Jebat'."Ada yang suka, tapi ada juga yang tanya bila saya akan keluarkan lagu baharu yang boleh buat orang gembira dan dapat didengari di hujung minggu ketika keluar berjalan-jalan. Saya menunggu juga lagu yang bersesuaian."Ada juga lagu yang dapat, tapi tak sesuai. Cuma lagu Memerang ini sangat sesuai dengan kriteria saya dan membawa kembali 'mood' Pencuri Hati, Temberang dan sebagainya," katanya.Ditanya sama ada dia menjangkakan sesuatu yang luar biasa seperti mana pernah diterima saat lagu Temberang dan Pencuri Hati hadir dalam industri beberapa tahun lalu, Ayda berkata, semuanya bergantung kepada rezeki. "Kalau orang beri saya lagu dan saya pun suka, saya terus rakam dan keluarkan saja. Saya rasa ini saat yang tepat untuk saya keluarkan lagu sebab dah lama tak keluar lagu baharu."Sebenarnya menakutkan juga sebab jangkaan saya mesti nak lebih daripada lagu Temberang dan Pencuri Hati. Tapi, kalau rezeki lagu ini tular, Alhamdulillah. Yang penting, saya dapat beri sesuatu yang peminat mahukan," katanya.Menampilkan beberapa pempengaruh dari Malaysia dan bintang dari Indonesia iaitu Gabriel Prince dalam muzik video dihasilkan, Ayda berkongsi mengenai proses 'melamar' Gabriel sebelum mendapat persetujuannya."Saya dah kenal Gabriel sebelum ini lagi. Saya keluar makan bersamanya ketika dia hadir ke Malaysia untuk promosikan lagu. Selain itu, saya juga ada tanyakan pada artis kita sendiri untuk dijadikan hero."Jadi, ketika keluar itu, saya tanya sama ada dia (Gabriel) sudi untuk jadi bintang muzik video ini. Dia pun berbincang dengan bos dan terbang sekali lagi ke sini untuk terbabit sama," katanya.Lebih menarik lagi, muzik video lagu Memerang itu turut menampilkan puteri sulung Ayda, Ana Nayla."Untuk kemunculan Nayla dalam muzik video ini, produk itu memang untuk kanak-kanak. Jadi, tak sesuai kalau saya yang pegang. Tapi, ada satu lagi muzik video lagu untuk keluarga memaparkan produk itu."Bagaimanapun, menjalani penggambaran dengan kanak-kanak memang mencabar. Syukur juga sebab saya dan suami, Nabil dah ada pengalaman selalu menjalani penggambaran bersama Nayla," katanya.Ditanya sama ada dia menyasarkan untuk mempertandingkan lagu Memerang di pentas Anugerah Juara Lagu (AJL), Ayda berkata, itu bukan matlamatnya."Saya rasa, tak (bertanding di AJL). Bagi saya, lagu ini saya tak sasarkan untuk pertandingan pun. Ia sekadar suka-suka dan ingin membahagiakan peminat. Kalau saya nak masuk AJL atau apa-apa pertandingan, kena buat betul-betul. Setakat ini, saya tak nampak ke arah itu."Kalau sesuatu lagu itu, komposer nak artis lain yang menyanyi (di AJL), mungkin boleh jadi lebih baik atau berbeza. Tapi, untuk saya menyanyi, tak 'kot'. Sebenarnya, lagu ini adalah lagu duet untuk penyanyi lain. Lagipun, saya tak ada calon yang saya tahu boleh membawa genre ini," katanya.Selain nyanyian, Ayda yang juga aktif sebagai pelakon kini memilih untuk berehat sebentar bagi menumpukan masa melihat tumbesaran anak keduanya, Aali Mateen."Untuk lakonan, saya rehat dulu dan tunggu sampai Aali dah boleh berjalan. Mungkin tiga ke empat bulan akan datang. Ditambah pula dengan jadual yang agak padat. Sekarang adalah fasa untuk melihat anak saya membesar. Sayang kalau saya terlepas detik-detik itu kerana ia sangat berharga."Tawaran berlakon ada dan kadang-kadang rasa bersalah juga nak tolak sebab ada penerbit yang saya kenal. Terima kasih atas peluang itu, cuma sekarang saya belum bersedia berlakon. Kalau ada peluang berlakon filem, mungkin saya akan pertimbangkan sebab dah lama tak berlakon filem. "Selain itu, kami jugaakan jalankan siri jelajah lagu Memerang di beberapa institut pengajian tinggi (IPT) dan pusat beli belah. Tapi, ia masih dalam perbincangan," katanya.Selain Gabriel dan Nayla, muzik video lagu Memerang turut menampilkan pelakon veteran, Liza Abdullah dan beberapa pempengaruh lain antaranya Kasih Iris Leona dan Ceddy.